I en sag om en serie røverier mod unge drenge har Retten i Lyngby fredag fundet tre yngre mænd skyldige.

I alt er der beviser for 15 gaderøverier, som blev begået i Hellerup, Herlev, Husum, Lyngby og Søborg, fastslår retten.

Ofrene har været meget bange både under forbrydelserne og senere, noterer retten i sin omtale af sagen.

Flere blev holdt fast og bevogtet af røvere, mens andre deltagere i kriminaliteten gik til hæveautomater og på den måde fik fat i deres penge.

I nogle tilfælde mistede ofre også tøj, punge og ure, oplyser retten om sagen.

Mange af ofrene beskrives af retten som 'meget unge drenge'.

En af de tiltalte er idømt fængsel i tre år. Han er 19 år, og samme alder har en anden, der er udenlandsk statsborger. Han er blevet udvist af Danmark og er desuden straffet med fængsel i to år og seks måneder.

En tredje person på anklagebænken er 18 år. Han får en advarsel om udvisning, ligesom han idømmes fængsel i et år og seks måneder.

Sidstnævnte har valgt at modtage dommen, mens den udviste på stedet har anket til Østre Landsret.

I flere tilfælde blev ofrene frihedsberøvet i længere tid. En har derfor fået en såkaldt torterstatning på 10.000 kroner, mens fire andre er blevet tilkendt 5.000 kroner hver.

Dommeren og domsmændene er enige om resultatet. De har i forbindelse med straffen blandt andet hæftet sig ved den utryghed, som overfaldene skabte.